Chilopsis linearis

Chilopsis linearis er en løvfellende busk eller lite tre i trompettrefamilien. Den er den eneste arten i slekta Chilopsis.

Beskrivelse 
Den blir 1,5–7 m høy med åpen krone og ofte skjev stamme. Stammediameteren er sjelden mer enn 12,5 cm. Barken er mørkebrun og tynn. Bladene er linjeformede, 10–26 cm lange og sitter som regel spredt, men ofte sitter noen blader motsatt eller kransstilt. Likheten med pileblader har gitt planten det engelske navnet desert willow, «ørkenpil».

Blomstene dufter og sitter i en endestilt blomsterstand. Begerrøret har to lepper og er hårete og 8–14 mm langt. Kronrøret er 2–5 cm langt og hvitt, rosa eller lavendelfarget, og i svelget er det gule og purpur flekker. Det er fire fertile pollenbærere og én steril (et staminodium). Pollineringen gjøres av kolibrier og store bier, som humler (Bombus) og Xylocopa. Frukten er en linjeformet, 10–30 cm lang kapsel. Frøene er avlange, 6–12 mm lange og har lange hår i endene.

Ekstraflorale nektarier sitter utenom blomsten på bladene. De lokker til seg maur, som også tar planteetende åmer og bidrar slik til å beskytte treet mot insektangrep. Snyltevepsen Orasema simulatrix i familien Eucharitidae legger egg ved nektariene. De små larvene fester seg på maurene og blir med tilbake til bolet der de angriper maurlarver.

Utbredelse og underarter 
Chilopsis linearis er utbredt i ørkenstrøkene i sørvestlige USA og nordlige Mexico. Den vokser langs løpene til elver som periodevis fører vann, og andre steder der grunnvannet står relativt høyt.

Arten har tydelig geografisk variasjon og deles i to underarter, og en av underartene deles igjen i to varieteter:

 subsp. arcuata – Bladene er krumme, blomstene er lyse og unge kvister er glatte eller sparsomt hårete. Utbredt i Sonora- og Mojaveørkenene i Baja California, Sonora, California, sørlige Nevada, sørvestligste Utah, Arizona og lengst nordvest i Chihuahuaørkenen i vestlige halvdel av New Mexico.
 subsp. linearis var. linearis – Bladene er rette, blomstene er mørkere og unge kvister er glatte eller sparsomt hårete. Utbredt i Chihuahuaørkenen i østlige halvdel av New Mexico, Trans-Pecos i Texas, Chihuahua, Coahuila, Durango, nordlige Zacatecas og nordlige San Luis Potosí.
 subsp. linearis var. tomenticaulis – Lik var. linearis, men blomstene er større, og unge kvister er sterkt hårete. Utbredt øst for Sierra Madre Oriental i østligste Coahuila, Nuevo León og Tamaulipas.

Dyrking 
Planten dyrkes på grunn av de praktfulle blomstene og fordi den tåler varmt, tørt klima. Det er helst subsp. linearis som dyrkes. Den plantes langs veger, som hekk og i masseplantinger, og det finnes mange kultivarer.

Chilopsis er nært beslektet med trompettre (Catalpa), og i den botaniske hagen i Tasjkent i Usbekistan ble det i 1960-åra dyrket fram en hybrid mellom slektene, ×Chitalpa tashkentensis. Denne hybriden kombinerer de beste egenskapene til de to slektene og har et stort potensial for landskapsplanting. DNA-sekvensering viser at de to kjente kultivarene er et resultat av to ulike krysninger. ×C. tashkentensis 'Morning Cloud' er en hybrid mellom C. linearis og prakttrompettre (C. speciosa), mens pollenet som ga opphav til ×C. tashkentensis 'Pink Dawn' kom fra en hybrid mellom kinatrompettre (C. ovata) og prakttrompettre.

Galleri

Referanser

Eksterne lenker 
 
 

Trompettrefamilien